Twee polisiebeamptes in Kaapstad doodgeskietArgieffoto Foto: SAPD, Facebook Twee polisiebeamptes is Saterdag in twee afsonderlike voorvalle in Kaapstad doodgeskiet. Die Wes-Kaapse polisie het in ŉ verklaring gesê die eerste voorval het omstreeks 01:00 plaasgevind. “ŉ Konstabel, verbonde aan die Mitchellsplein-polisiestasie, was nie aan diens nie toe hy noodlottig gewond is in ŉ beweerde kapingspoging in Bloekombos in Kraaifontein,” lui die verklaring. “Die beampte was in die gebied om ŉ familie af te laai toe hy deur drie onbekende persone genader en geskiet is in ŉ mislukte poging om sy voertuig te steel.” Die polisie se direktoraat vir prioriteitsmisdaad-ondersoeke (DPCI) ondersoek die voorval. Die tweede voorval het omstreeks 02:30 plaasgevind. ŉ Konstabel verbonde aan die Athlone-polisiestasie is in Owen Madikanestraat in Delft in sy skouer geskiet. Hy het later in die hospitaal aan sy beserings beswyk. Die omstandighede rondom dié voorval word steeds ondersoek.